safouaneb/arywiki huggingface dataset:
ليستة د لمقيمين لعامين د فرانسا ف لمغريب

لمقيم لعام () كان هوّ لمومتيل الرسمي ديال لحكومة د فرانسا ف الرباط، ف لوقت ديال لحماية لفرانساوية على لمغريب، مابين 1912 و 1956. لمهام و السلطات ديالو تحددو ب مرسوم ديال 11 يونيو 1912 ديال رئيس الجمهورية د فرانسا لي بان ف الجريدة الرسمية نمرة 1 ديال لمملكة لمغريبية. ف 1911، كان بدا لغزو د لمغريب من عند الجمهورية التالتة د فرانسا، من مور لازمة د اڭادير. وخا لغزو براسو ستامر حتال 1934، معاهدة فاس ديال لحماية تسنات ديجا من 30 مارس 1912. بسباب هاد لمعاهدة، ولّاو اغلب مناطق لمغريب محمية فرانساوية من 1912 تال 1956، ملي خدا لاستقلال ديالو. ف لمدة د 44 عام ديال لحماية، دازو 14 مقيم عام ف لمغريب، من ليوطي تال دوبوا، لي ولّى نيت اول سفير د فرانسا ف لمغريب لمستاقل.
ليستة د السفرا د فرانسا ف لمغريب

فرانسا بدات كاتدير سفرا ف لمغريب من فاش ستاقل عليها ف 1956. السفير اللول اندري لوي دوبوا كان هوّ نيت لمقيم لعام اللخر ديال لحماية لفرانساوية على لمغريب. السفارة د فرانسا ف لمغريب جات ف شارع علال بن عبد الله 49، الرباط. زيادة على هادشي كاينين 5 د لقنصليات لعامة ف اڭادير، الدارلبيضا، فاس، مراكش و طانجا، و 3 د لقنصليات الشرفية ف الصويرة، اسفي، و وجدة.
أڭولي

اݣولي ولّا لكلب لافريقي لبري (السمية لعلمية "lycaon pictus") هوّ نوع حيواني اصلو من افريقيا جنوب الصحرا. هوّ اكبر نوع د لكلاب لبرية ف افريقيا، و النوع لوحيد لباقي من ݣنس ليكاوون "lycaon" (اݣوليات). كيتقدّر عدد لافراد ديال اݣولي ف جوايه 6600 فرد (منهم 1400 بالغين) كيعيشو ف 39 مجموعة، كاملين مهدّدين ب التقسيم ديال مناطق لعيش ديالهم، لقمع ديال بنادم، و لاوبئة. حيت اكبر مجموعة ديال اݣولي مافايتاش 250 فرد، اݣولي كيتّعتابر حيوان مهدد على الليستة لحمرة ديال ديال لاتحاد الدولي د حفظ الطبيعة IUCN من 1990. اݣولي متخصص ف الصيد ديال لحافريات (بحال الزرافات، لغزلان، و غيرهم)، و كايصيد عادةً ف لفجر و لمغرب، ولايني شي مرات حتى ف وقت النهار. كيصيد لفرايس ديالو ب قوة التحمل و التعاون معا افراد من نوعو باش يعيّيو لفرايس حتى كيشدوهم. لمنافسين الطبيعيين ديالو هوما السبوعا و الضبوعا لمرقّطين: اللول كيقتل اݣولي فينما جاتو فرصة، و التالي كيشفر ليه لفرايس. بحال لكلبيات، اݣولي كيمضغ لماكلة ل وليداتو، ولايني كيقدر يتدار هادشي حتى مابين لافراد لبالغين ف اطار التعاون لاجتماعي بين افراد الجماعة. اݣولي كان مقدّس ف عدد ديال لمجتمعات ديال الصيادا ميخالا، سيرتو ديال شعب الصان و مصر ما قبل التاريخ.
ربيع (عشبة)

الربيع هوّا عشبات لّي كاياكلو لبهايم و لحيوانات ديال لخلا لّي بحالهوم ("herbivores"). الربيع كيشكل فاميلة بيولوجية السمية لعلمية ديالها هيّ "Poaceae" ولّا "Gramineae" و فيها 780 ڭنس و جوايه 12000 نوع. سميات. ربيع لّي كايحشّو باش ياكلوه لبهايم ف لكوري داك ساعة، كايڭولو ليه "لحشيش". ربيع لي كايحشّو و يخلّيوه ييباس ف لبلاد، ما كاينش بزاف ف لمغريب. ما عندوش سمية معروفة. يلا كان شعير، كايكولو ليه "فوراج". يلا كان فصّة، كايڭولو ليه "فصّة كارمة". ف ؤروپا، محتجين هاد ربيع كارم باش يوكّلو لبهايم ف شتوة. شكال. كاين بزاف نتاع لعشبات لّي يتسمّاو "ربيع". كاينين لّي كاينوضو ف لخلا ولا ف زّنايڭ. كاينين لّي كاينوضو ف لفلاحة: كاين لّي كايزرعوهم :
لمدينة د پاناما

لمدينة د پاناما (بالصبليونية: Ciudad de Panamá، بلينݣليزية: Panama City) هي لعاصيمة د پاناما و اكبر مدينة فيها. جات ف لجنوب د لوسط د لبلاد، على لمحيط لمهدّن، و تادّوز منها لقناة د پاناما. هي معروفة باللي هي مركز د لفلوس ف لعالم (حيت ساهل فيها باش تدار شركات، و يقدرو ما يخلّصوش الضريبة)، و تيسكنو فيها شويا كتر من مليون ديال الناس. تبنات لمدينة لقديمة د پاناما ف 1519 من الصبليون، و هي مقيّدة ف اللائحة ديال مواقع الترات لعالمي ديال ليونيسكو من 1997. فيها ميطرو فيه جوج خطوطا، و تلاتة د لمطارات، بتلاتة دولية، منهم اكبر واحد ف لبلاد، لمطار د توكومين.
زئيڤ ريڤاش

زئيڤ ناشوم ريڤاش (مزيود ف 15 غشت 1940 ف الرباط، توفى ف 18 يناير 2025) كان مومتيل كوميدي و صانع د لافلام اسرائيلي من اصول مغريبية. لعطاء لفني ديالو لكبير بان ف السينيما، ف التلفازة و ف لمسرح. ريڤاش كان هاجر ل اسرائيل معا فاميلتو ف 1948، ملي كان عندو 8 سنين. ريڤاش بان بزاف ف لافلام من نوع "بوريقاس" (نوع ديال لافلام د لكوميديا و لميلودراما كان معروف ف اسرائيل ف الستينات و السبعينات)، و شي وحدين من هاد لافلام ولات عندهم شعبية كبيرة ف اسرائيل، بحال "لحفلة ديال السنوكر" () و "شارلي و نص" (). زيادة على لكاريير ديالو ف التمتيل، دار ريڤاش لكتابة د السيناريو و لاخراج ديال عدد د لافلام، اغلبيتهم د لكوميديا، و لعب دور د لبطولة فيهم. ريڤاش ربح 3 د الجوائز د ؤفير (جايزة د السينيما ف اسرائيل)، جوج على احسن مومتيل، و وحدة على احسن انجاز ف لحياة. كيتّعتابر ريڤاش من اهم و اكتر الشخصيات لي عندها تاتير ف السينيما لاسرائيلية. توفى ف 18 يناير 2025 ف رامات ڭان، اسرائيل، على عمر د 84 عام.
لمدينا د ݣواطيمالا

لمدينا د ݣواطيمالا (بالصبليونية: Ciudad de Guatemala)، ولاّ ب سميتها لقصيرا: ݣواطي، هي لعاصيما د ݣواطيمالا و اكبر مدينة فيها. جات ف لجنوب د لوسط د لبلاد، ما بين بزاف د الجبال. تيسكنو فيها شويا كتر من 1. 2 مليون د الناس، و هي اكبر مدينا من جيهت السكان ف امريكا لوسطانية. لمدينا د ݣواطيمالا من اخطر لمدون ف لعالم، و ف 2010 كانت تالت اخطر مدينا ف لعالم، و كان لمعدل د لقتيلا فيها 116. 6 لكل 100. 000 واحد. التاريخ ديالها. لبلاصة اللي فيها لمدينا د ݣواطيمالا مسكونا من شحال هادي، و كانو فيها لقبايل د لمايا. دخلو ليها الصبليون و بناو فيها مدينا ف 1524. جات ف بلاصة كيجيو فيها الزلازل بزاف. ردموها الزلازل جوج مرّات (ف 1773 و 1917)، و تعاود تبنات مرّا خرا. هي لعاصيما د لجمهورية د ݣواطيمالا من لعام اللي ولاّت فيه مستاقلا، ف 1847.
ييريڤان

ييريڤان ولاّ ايريڤان (بلارمينية: Երևան)، هي لعاصيما د ارمينيا و اكبر مدينة فيها. جات ف لغرب د لبلاد، قريبا من لحدود مع تركيا، ف لوطية د ارارات، ما بين بزاف د الجبال، و تيدوز منها لواد د هرازدان. تيسكنو فيها شويا كتر من مليون د الناس. التاريخ ديالها. ييريڤان هي وحدا من اقدم لمدون اللي باقا مسكونا ف لعالم، و تبنات ف لعام 782 قبل لولادة د لمسيح. دازو عليها بزاف د لحضارات منهم لعرب والترك و لفرس و لمغول و الدولة لعتمانية و لامبراطورية الروسية. من مورا لحرب لعالمية اللولا، ولاّت هي لعاصيما د الدولة د ارمينا لمستاقلة، و ف 1922، كانت هي لعاصيما د لجمهورية لاشتراكية د ارمينيا، اللي كانت تابعا للاتحاد السوڤياتي. ف 1991، من مورا ما تفكك ليتيحاد، بقات هي لعاصيما د لجمهورية الجديدا د ارمينيا، و هي لعاصيما رقم 13 ف التاريخ د لبلاد.
ربيع (سمية)

ربيع هيّ سمية د دكر لي جات من لعربية لفصحى و منتاشرة ف لبلدان لعربية و لاسلامية. لمعنى ديالها هوّ فصل الربيع.
باكو

باكو (ب لازيربيدجانية: Bakı)، هي لعاصيما د ازيربيدجان و اكبر مدينة فيها. جات ف الشرق ڭاع د لبلاد، و كاطّل على لبحر د قزوين. تيسكنو فيها شويا كتر من 2. 6 مليون د الناس، و هو اللّي مخليها تكون اكبر مدينا كاطّل على لبحر د قزوين و اكبر مدينا ف لمنطقة د لقوقاز كاملا. هي مدينا حادرة، لعلو ديالها هو 28 ميطرو تحت من لعلو د لبحر، و هي اهبط عاصيما ف لعالم. التاريخ د باكو قديم، و كيهضرو عليها لكتوبا د التاريخ من لعام 500. لمدينا لقديما ديالها مقيّدة ف اللائحة ديال مواقع الترات لعالمي ديال ليونيسكو من 2000. تنضمو ف باكو بزاف د لاحدات لمهمة، بحال لفينال د ليوروڤيجن ف 2012، ماتشات ديال كاس ؤروپا د 2020، و لقمة لعالمية ديال لمناخ د 2024.
كاسيلدا إيتورريزار

كاسيلدا ايتورريزار (1818 - 22 فبراير 1900) معروفة حتى بسمية ديال لهجّالة ديال ايپالزا، هي مُحسِنَة و مرا د لاعمال صبليونية مْنْ مْدينة بيلباو فبلاد لباسك. كانت كتعاون الناس الضوعافا ديال مدينة بيلباو ب الصَّدَقة من فلوس الثروة ديالها. الشارع لي كانت كتعيش فيه، و الجناح ديال صبيطار باسورتو و حتى الجردة ديالْ لمدينة تْسماوْ بسميتها. حياتها. كاسيلدا مارڭاريتا دي اتورريزار و اوركيو تزادت ف بيلباو الصبليونية. بَّاهَا سميتو خوصي يلاريون كان تاجر و مْهَا سميتها يوجينيا نيكولاسا اوركييو سيورتيڭاراي. ف عام 1833 من بعد ما مات بَّاهَا، اتورريزار غادية تخدم عند واحد من كبار تجار ديال بيلباو لي غادية تتزوج بيه من بعد سميتو توماس خوصي دي ايپالزا (1798-1873). باش يتزوج ايپالزا من مارڭاريتا طلب الطلاق من مراتو لولى، شي لي حصل عليه من الكنيسة ولكن هاد الطلاق ما لغاش رسميا الزواج ديالو من مراتو لولى. و بقى مزوج بيها حتى مات ف1857. الزواج. ايتورريزار و ايپالزا تزوجو ف عام 1859. ف داك الوقت راجلها ايبالز كان جمع ثروة ديال لفلوس من لبنكة ديال بيلباو لي كان واحد من المؤسسين ديالها (1857) مع ولاد عمو پابلو دي اپالزا ليكاندا و دومينڭو دي اپالزا لاراوندو. كان عند ايپالزا ستثمارات وحدا خرة بحال لمشروع ديال سكة ديال بيلباو-توديلا و اول شركة ديال صناعة الفولاد ف بلاد لباسك. من بعد ما مات راجلها ف عام 1873، ايتورريزار غادية تولي هي لمسؤولة على الاملاك ديال راجلها. غادية تْخلَّى على شي املاك و غادي تبقى مْركْزَة على الابناك و العقارات، السكة ديال تران، التعدين و لفاخر الحجري. ايتورريزار غادية تولي اغنى مرا ف مدينة بيلباو من بعد لموت ديال راجلها. لخير. ايتورريزار مَوْلاتْ لبني ديال مدرسة تيڤولي لي غادي تتسمى من بعد بسميتها، ب لمعاونة ديال الجمعية لكورالية د بيلباو، و دارت منحة للتلامد المتفوقين ديال لمدينة لي كايقراو مزيان. و كانت كتبرع ل بزاف ديال لمنظمات الكثوليكية بحال الكلاريتيون ف حي سان فرانسيسكو. و لجماعة ديال خدام ليسوع دي لا ناخا ولاوڭوستينيين ديال مدينة پورتوڭاليطي. ستثمرات ايتورريزار ف جمعية لمجهولين ديال لمسرح الجديد ديال بيلباو، لي تاسسات ف عام 1885 و لي بنات مسرح ارياڭا ف عام 1890. غادية تدخل لمجلس الامناء ديال المؤسسة الكاثوليكية للمدارس و العمال ف عام 1891 باش تحقق هدفها باش توفر "تعليم فابور، معايير اخلاقية، تفواج (ترفيه)، و لحماية ديال الطبقة العاملة". لْمُوتْ. توفات ايتورريزار ف بيلباو، ف 22 فبراير 1900. ما كان عندها حتى شي ولد اولا شي وريث، فَ غَادي توْهب الثروة ديالها لي وصلات ل 7. 5 مليون پيصيطا ل بزاف ديال لمنظمات الاجتماعية، دار دي ميركورديا و الصبيطار المدني من بعد ما ماتت. ، خلات ايتورريزار الدخل ديالها ل صندوق ب منحة دراسية للمدارس العامة ف بيلباو، و لي بدات ف عام 1902 و مازالا خدامة حتى لليوم. تدكارات. ف الجردة لكبيرة ديال ضونيا كاسيلدا ايتوريزار ف بيلباو، لي تسمات بسميتها و لي كاينة ف سونطر ديال لمدينة. كاين تمثال تدكاري ديالها لي صايبو الفنان و النحات لكاطالوني اڭوستين كيرول. واحد من الجناحات ديال صبيطار باسورتو ف بيلباو تسمى على شرفها. الذكرى ديال ايتوريزار مازالة مُخلَّدَة ف الشَّارع لي عاشت فيه ف بيلباو Viuda de Epalza على واحد بلاكة لي مكتوب فيها (بالصبليونية): "عام MCDCCCC، مدينة بيلباو، ف الدكرى ديال ضونيا كاسيلدا دي ايتوريزار، السْمَا عْطاتْ ليها بزافْ ديال الثروات، لي شاركتها بْسْخاوَة مْع لفقرا ديال العالم". نويطات.
جان د آلبريت

جان د البريت (بلباسكية: Joana Albretekoa - بلاوكسيطان: Joana de Labrit)، لمعروفا تا ب جان التالتا (تولدات ف سان جيرمان ف 16 نونبر 1528 - ماتت ف باريز ف 9 يونيو 1572)، كانت هي لماليكا د ناڤارا من 1555 ل 1572. هي بنت هونري التاني اللي كان تا هو ماليك د ناڤارا، و بنت خت فرونسوا اللّول، اللي كان ماليك د فرانسا. واحد من ولادها هو هونري الرابع، اللي كان من لملوك لمعروفين ف التاريخ د فرانسا.
بيلباو

بيلباو (ب لباسكية: Bilbo، ب الصبليونية: Bilbao) مدينة صبليونية و اكبر مدينة د اقليم بيسكاي و ديال بلاد لباسك التاريخية و الصبليونية، و اكبر مدينة ف شمال سپانيا. بيلباو هي عاشر اكبر مدينة ف سپانيا، تيسكنو فيها 347 الف د الناس ف عام 2023.
إڭناتيوس د لويولا

انييڭو لوپيص دي ؤنياص اي لويولا لمعروف ب اڭناتيوس د لويولا (مزيود ف جوايه 23 اكتوبر 1491، توفى ف 31 يوليوز 1556) كان فرايلي كاطوليكي باسكي صبليوني و عالم لاهوتي. هوّ و 6 من صحابو اسّسو لمجتمع د لياسوعيين، و ولّا لمدير لعام ديالو ف باريز ف 1541. اڭناتيوس شاف بلي لهدف ديال لياسوعيين هوّ لعامال التبشيري و التدريس. بلا لمواعدة د الدات ديال لعفة، الطاعة و لفقر، لي كيميّزو الجماعات لي تابعين للكنيسة، د لويولا زاد مواعدة زايدة هيّ بلي لياسوعيين خاصهم يطيعو لبابا، و ينفّدو لمشاريع لي كيجيو من عندو. لياسوعيين كان عندهم دور محوري ف لاصلاح لمضاد، اولا "لانبعات لكاطوليكي" (ضد لحاراكة د لاصلاح لپروسطيسطانتية). اڭناتيوس عطا هتيمام خاص ل التاهيل الروحاني ديال لاتباع الجداد ديالو، و الطريقة ديالو وتّقها ف كتاب "تمارين روحانية" "Exercitia spiritualia" (1548). معا لوقت هاد الطريقة ولّات معروفة ب "الروحانية لاڭناتية". ف 1609 تدار ليه تطويب (اولا مباركة د لكنيسة)، و ف 12 مارس 1622 ولّا رسميا قدّيس ديال لكنيسة لكاطوليكية. النهار ديال لاحتفال ديالو هوّ 31 يوليوز، و كيتّعتابر قديس شفيع ف منطقة لباسك. ف 1922، لبابا پيوس حضاش علن بلي د لويولا ولّى محسوب قدّيس شفيع ديال جميع لخلوات الروحية.
فرماج رونكال

فرماج رونكال هوّ فرماج ديال سپانيا كيتصاوب من حليب النعجة ف وادي رونكال لي جا ف جبال لپيريني ف منطقة ناڤار. ف 1996، هاد لفرماج ولّى محمي ب "التسمية لمحمية د لاصل" "Protected designation of origin" ديال لاتحاد لؤروپي. لاصل ديال رونكال. كيتصنع هاد لفرماج ف وادي رونكال ف ناڤار ف جماعات ؤسطاروص "Uztárroz"، اسابا "Isaba"، ؤرساينكوي "Urzainqui"، رونكال "Roncal"، ڭارد "Garde"، ڤيداڭوص "Vidángoz" و بورڭي "Burgui". خصائص ديال التصنيع. لحليب لمخدّم كيجي من نعاج ديال سلالة لاشا، لي كاتعيش ف الجبال و كاتعطي بزاف د لحليب، و سلالة راسا، لي تا هيّ مولّفة لكليما لقاسح ديال الجبال، زيادة على لكروازمة ديال سلالات لاشا ف1 و ميلششاف. لمراحل ديال التصنيع، لي كيكون من دجنبر تال يوليوز، كيشملو التختار ديال لحليب (ف درجة حرارة مابين 30 و 37 °س)، التقطاع، التقطير "égouttage"، لحطان ف قالب "moulage"، التمليح و التنضاج "maturation". وصافو. الشكل ديالو كيكون اسطواني ب 8 تال 12 سنتيم د لغلض، و عندو قشرة غليضة و رمادية. من مور تنضاج ديال 4 شهور، لوزن ديالو كيكون 2 تال 3 كيلو. هاد لفرماج فيه كشكوشة و عندو مداق قوي و حار شوية. لمداق ديالو كيكون قوى عاد يلا تنضّج ل مدة 6 تال 8 شهور. لملمس ديالو كيولّي قاسح قريب ل ديال فرماج د لپارميسان. كيتقطع عادة ل طراق رقاق، شي لي كيرفع و كيحسّن النكهة ديالو. لمعلومات د التغدية. فرماج رونكال غني ب الدهنيات، لپروتينات و لكالسيوم.
پينتشو

پينتشو (لي كاتعني حرفياً "عود" ولّا "شوكة"، ب لباسكية pintxo، ب لاستورية pinchu) هوّ واحد لماكلة خفيفة لي كاتكال سيرتو ف لبيران، و كاتّعتابر ماكلة تقليدية ف شمال سپانيا، و عندها شعبية كبيرة سيرتو ف بلاد لباسك، ناڤار، لا ريوخا، كانطابريا و استورياس. لپينتشو كيتكال عادةً معا الصحاب ولّا لعائلة، داكشي علاش عندو دلالة جتيماعية قوية، و ف بلاد لباسك و ناڤار، كيتّعتابر من الركايز ديال التقافة و لمجتمع لمحلي. لپينتشو عندو علاقة معا الطاپاس، و لفرق لاساسي بيناتهم هوّ بلي لپينتشو كيكون فيه عود بحال ديال التسواك د السنان معا طرف د لخبز. لپينتشو كيتسيرڤا ب پورسيو فردية و كيتكومونضا و كيتخلّص بشكل مستاقل على الشراب. ولايني يقدرو يكونو حالات لي نفس لپرودوي كيتباع ف موضع ب سمية "پينتشو" و ف موضع خور ب سمية "طاپاس". لپينتشو خدا سميتو من لعود (ب الصبليونية pincho)، لي كيصلاح عادةً ل تسواك السنان، ولّا شي مرات سفود، لي كيكون مخشي فيه. ماخاصش لواحد يخلّطهم معا بروشيطاس (ب الصبليونية "brochetas") لي ف امريكا اللاتينية كيسميوهم پينتشو (شوف پينتشيطو ف لكوزينة الصبليونية، لي داير بحال لقطبان ولّا لكباب). پينتشو د لباسك. لپينتشو واحد لماكلة خفيفة و منتاشرة ف بلاد لباسك و ناڤار، و كاتكون على شكل شريحة د لخبز، محطوط فوق منها خيلوطة ديال لماكلة متبّتة ف بلاصتها ب عود. لپينتشو كيتّعتابر من لمقبلات، و يقدر يتكال معا كاس صغير ديال النبيد لبيض (لي كايتسمى تشاكولي، ب لباسكية) ولّا معا لبيرة. ف لعادة كيتسيرڤا لپينتشو ف صينية عند لبار. الدور ديال لعود هوّ باش لماكلة ماتطيحش من فوق لخبز، و يقدر يتخدم حتى ف لحساب ديال شحال كلا لكليان. شي مرات، پينتشوات ب نواع مختالفين كيكونو عندهم عواد ب احجام و لوان مختالفين. تقريبا اي نوع د لماكلة يقدر يتدار ف لپينتشو، ولايني لي منتاشرين بزاف هوما نواع د لحوت، طورتية ديال لبطاطا، لفلفلة لمعمّرة و لكروكيط. لپينتشوات يقدرو يكونو مفركسين ب ماكلات موجّدين مزيان و شي مرات غاليين ديال لحوت، لماكلة د لبحر و اللحم. لپينتشو شي مرات كيتخدّم بحال عدر باش لواحد يدوّز لوقت معا الصحاب و لحباب. متلاً واحد لمجموعة د الصحاب يقدرو يدوزو من بار ل بار و هوما كيشربو كيسان صغار ديال النبيد ولّا لبيرة، و كيقسّيو ف پيتنشوات.
لمملكة د ناڤارا

لمملكة د ناڤارا (بلباسكية: Nafarroako Erresuma - بلاوكسيطان: Reiaume de Navarra - بلاتينية: Regnum Navarrae - بالصبليونية: Reino de Navarra - بلفرانساوية: Royaume de Navarre)، ولاّ لمملكة د پامپلونا كانت مملكة قديمة، جات ما بين الشمال الشرقي د صبانيا، و لجنوب لغربي د فرانسا، ف الجوايه بجوج د الجبال د لپيريني، و كاطّل على لمحيط لاطلسي. على حساب الناس د لمنطقة، بدات هاد لمملكة ف 824 ملّي جا اول ماليك باسكي (انييڭو اريسطا) و جمع لقبايل د لبلايص اللي تيهضرو لباسكية باش يكونو بلاد وحدا. هي من لبلايص اللولا ف صبانيا اللي ما بقاوش حاكمينهم لمسلمين (حكموها تقريبا غي شي 40 عام)، و كانت لعاصيما ديالها هي پامپلونا. لجنوب د لمملكة د ناڤارا مشا ف 1516، ملي دخلوه لملوك د قشتالة و اراڭون لصبانيا، و الشمال خداتو فرانسا و دخلاتو للملكة ديالها ف 1620.
تيران لأب جيڭو

تيران لاب جيڭو هو تيران متعدد لاستعمالات كاين ف مدينة الدارلبيضا. هاد التيران كيتخدم سيرتو على ود لماتشات د كورة، و هوّ التيران لام ديال فرقة راسينڭ لبيضاوي. هاد التيران تسمى على لكوايري لمغريبي لاب جيڭو. التيران كيهز 10000 متفرج.
أساطير د لباسك

لاساطير د لباسك (ب لباسكية "Euskal mitologia") هوما لمجموع ديال لاساطير لي لاصل ديالهم من بلاد لباسك. لباسكيين تعرّضو للتنصير ف وقيتة معطلة، و كانو كيبغيو لقوى و الظواهر د الطبيعة بحال الشمش، لݣمرة، لهوا، لما، الجبال و لغابات، و كيتخيلوهم ف شكال د بنادم. ف الستيلات لمدوّرين ديال لمقابر لباسكية باقي كانلقاو رشمات ديال الشمش، لݣمرة، و النجوم. كاينين معتقدات ديال دابا لي كيرجعو تال لعصر لحجري لقديم. تقديم عام. الشخصية الرئيسية ديال لميطولوجيا لباسكية هيّ الربة ماري "Mari"، لي كاتمتل الطبيعة. و مرتابط بيها سوݣار "Sugaar" "الدراݣون" لي كيمتّل لغضب د السما، الرعد و لعواصف. كاينين قوى خرين ديال الطبيعة بحال الشمش (كيترشم ليها ب الصليب لباسكي)، ايݣو "Egu" ولّا اݣوين "Eguin" ولّا اخي "Ekhi"، لي كيجرّي على لقوة د الظلام، و لݣمرة، هيل "Hil" ولّا الارݣي "Ilargi"، لي كاتجي من لعالم د لغيب و د لموت، و كايترشم ليها ب فاس ولّا الدوزان د لغزل. كاينين كائنات بين بنادم و لارباب، لي كيتسماو باساياوناك "Basajaunak"، يعني لاسياد د لغابة، لي كيكونو مزّغبين و صحاح بزاف، و دايرين بحال جنون مزيانين لي كيحميو لماشية و عندهم لاسرار ديال الزراعة. بعض لقيصاص كيݣولو بلي هوما ولاد دب معا مرا بنادمية. لباساياوناك و لمايرياك "Mairiak" ولّا يينتيلاك "Jentilak"، لعمالقة لوتنيين، كيتّعتابرو هوما لبنّايا ديال لقلدات لميݣالاتية، بحال الضولمينات و لكرومليكات، ف بلاد لباسك. على حساب لاسطورة د كيشمي "Kixmi"، هاد لعمالقة و الربة ديالهم ماري غبرو ملي جات لمسيحية. هاد لمعتقدات مابقاش عندهم شي تاتير ليوم، و الناس كياخدوهم بحال شخصيات خيالية.
سان سيباستيان

سان سيباستيان ولاّ ضونوستيا (ب لباسكية: Donostia، ب الصبليونية: San Sebastián) هي مدينا جات ف لاقليم د لباسك، ف الشمال د صبانيا. تاطّل على لمحيط لاطلسي، و جات قريبا بزاف من لحدود مع فرانسا (16 كيلوميطر). تيسكنو فيها شويا قل من 200. 000 واحد و لاقتصاد ديالها تيضور على السياحة و لبيع و الشرا. كانت هي لعاصيما التقافية د ؤروپا ف 2016، و تاتلعب فيها لفرقة د ريال سوسييداد. لاصل د السمية. السميات د سان سيباستيان و ضونوستيا تيعنيو نفس لحاجة، و لكن بجوج لغات مخالفين. لمعنى ديالهم هو "سيدي سيباستيان"، اللي كان واحد من لاوليا اللوالا د لمسيحية. التاريخ ديالها. لوقت اللي تبنات فيه لمدينا ما معروفش، و لكن هضرو عليها لمؤرخين د لعصور لوسطانية، و كانت موجودة ف لوقت د لمملكة د ناڤارا.
لباسكية

لباسكية (Euskara) هي لوغة معزولة ؤروپية و اللوغة الرئيسية د بلاد لباسك. كاين 483 الف واحد ف بلاد لباسك الصبليونية و لفرنساوية اللي تيهضرو لباسكية.
ريال سوسييداد

ريال سوسييداد، و لاّ ريال سوسييداد دي فوطبول (ب الصبليونية: Real Sociedad de Fútbol - لمجتمع لملكي د لكورة)، سميتها لقصيرة: ايرّيالا ولاّ ريالا بلباسكية، هي فرقة د لكورة صبليونية، من لمدينة د سان سيباستيان، و تاتنافس ف لبطولة ديال الليݣا، اللي هي اعلى بطولة ديال لكورة ف صبانيا. تاسسات لفرقا ف 7 شتنبر 1909، و التيران ديالها سميتو انويطا. تبنا ف 1993، و تيهزّ تقريبا 40. 000 واحد. لعّابا معروفين. لعبو مع ريال سوسييداد جوج لعّابة ربحو كاس لعالم، و هوما شابي الونسو (مع صبانيا) و اونطوان ڭريزمان (مع فرانسا). حتال هاد الساعة، لعبو فيها جوج لعابة مغاربا، هوما موحا اليعقوبي (2008–2009) و نايف اڭرد (2024). لجوائز. ربحات ريال سوسييداد بزاف د لجوائر و لبطولات ف التاريخ ديالها، منها:
لمنطقة لمستاقلة د لباسك

لمنطقة لمستاقلة د لباسك (رسمياً "Euskadi") هيّ منطقة مستاقلة ف شمال سپانيا. تابعين ليها اقاليم ديال ارابا، بيزكايا، و ڭيپوزكوا. هاد لمنطقة ضايرة بشكل كامل ب مقاطعة طريڤينيو لي تابعة ل اقليم بورڭوص. لمنطقة لمستاقلة د لباسك عندها وضعية قانونية ديال "جنسية"، لي تعطات ليها ف الدستور د سپانيا ديال 1978. لمنطقة لمستاقلة مبنية على لقانون د لحكم الداتي ديال بلاد لباسك، لي هوّ وتيقة تاسيسية لي كاتحط لاطار ديال التنمية د الشعب لباسكي ف بلاد لباسك الجنوبية. ب لموازاة معا هادشي، تا ناڤارا، لي كانت على بونت تقبل حكم داتي مشتارك معا بلاد لباسك ف 1932، ولّات منطقة مستاقلة ب قانون خاص بيها ف 1982. ماكايناش رسمياً عاصيمة ديال لمنطقة لمستاقلة، ولايني مدينة ڤيطوريا ڭاستيز ف اقليم الاڤا، هيّ لعاصيمة بحكم لواقع، حيت فيها كاين لبرلمان لباسكي، و لمقر الرئيسي ديال لحكومة لباسكية. لمحكامة لعليا د لعدل ديال بلاد لباسك، كاينة ف مدينة بيلباو. ڤيطوريا ڭاستيز هيّ اكبر مدينة مجيهت لمساحة (277 كلم²) و بيلباو اكبر مدينة مجيهت السكان ب 353. 187 واحد، و جات ف اقليم بيزكايا لي ساكنين فيه 875. 552 واحد. لمصطلح ديال "بلاد لباسك" يقدر يتخدّم تا على لمنطقة التقافية لكبيرة (ب لباسكية "Euskal Herria") لي فيها جميع لباسكيين، تا ف ناڤارا و ف فرانسا.
لأصل ديال لباسكيين

لاصل ديال لباسكيين و ديال اللوغة لباسكية موضوع متير للجدل، لي خرجو منو بزاف د لفرضيات. لباسكية لعصرية هيّ لوغة منحادرية من لاكويطانية و من لباسكية لبديانية Proto-Basque، و هي اللوغة لقبل-هندو-ؤروپية لوحيدة لي بقات ف ؤروپا لغربية. داكشي علاش لباسكيين كيتّعتابرو عند شي وحدين هوما لبقايا ديال الشعوب لؤروپية لقديمة قبل مايجيو لهندو-ؤروپيين. لفرضيات الرئيسية على لاصل د لباسكيين هوما: فوق من هادشي، كاينين ابحات لي عتامدو على تحليل لحمض النووي ديال لباسكيين، و بيّنو بلي عندهم شي ماركورات لي ماكاينينش ف الشعوب لي حداهم، شي لي كيدعم فكرة بلي كاينة ستيمرارية مابين السكان لباسكيين لقدام و لعصريين.
الجامع لكبير د توديلا

الجامع لكبير د توديلا (ب الصبليونية mezquita mayor de Tudela) هوّ واحد الجامع اتري كاين ف مدينة توديلا ف منطقة ناڤارا ف سپانيا، لي كان تّبنى و تخدّم ف لفترة د لحكم لاسلامي. الجامع كان تّبنى ف لقرن 9 ب امر ديال لحاكم ف ديك لوقيتة موسى بن موسى لقسوي. لموضع فين كان الجامع دابا جات فيه ساحة ڤييخا و لكاتيدرائية د توديلا، من غير واحد الجناح ديالها. ف عام 1121، الجامع شدوه لمسيحيين و حوّلوه ل كنيسة. هاد الجامع، لي كيبان لمظهر ديالو قديم، ف لغالب تدارو فيه توسيعات و معاودة د لبني و الزخرفة معا مرور الزمان. و كيبان بلي ف لبدية د لقرن 10، تعرّض للنهب و لحريق من عند لماليك الناڤاري صانتشو ڭارصيص اللول. ف لقرن 11، تحت الرعاية د بني توجيب و السلطة ديال لمنذر اللول (مملكة سرقسطة)، تدارو فيه توسيعات و اصلاحات. هاد لاصلاحات تدارو على النمودج ديال الجامع لكبير د قرطبة و جامع مدينة الزهرا. كاتبان فيه تا لبصمة ديال الجامع لكبير د لقيروان ف تونس.
محمد بنشعبون

محمد بنشعبون (مزيود ف 12 نونبر 1961 ف الدارلبيضا) بنايكي و سياسي و ديپلوماسي مغريبي. هوّ دابا لمدير التنفيدي ديال تيصالات لمغريب. كان سفير ديال لمغريب ف فرانسا من 7 يناير 2022 تال 19 يناير 2023. قبل من داكشي كان وزير لاقتصاد، لفينونص و لاصلاح لاداري من 2018 تال 2021. ف 25 فبراير 2025، تعيّن مدير ديال لمجلس التنفيدي د تيصالات لمغريب، ف عهدة مدتها عاماين (تال 1 مارس 2027)، ف بلاصت عبد السلام احيزون. حياتو. بنشعبون مجوج و عندو 2 د لولاد. لكاريير. بنشعبون تخرج من طيليكوم پاري ف 1984. بدا لكاريير ديالو ف الكاطيل السطوم "Alcatel-Alsthom" ف لمغريب، لي شد فيها منصب ديال مدير د السطراتيجية، التنمية و لكونطرول د لمانادجمنت. من بعد تعيّن ف لادارة ديال التدبير الصناعي، و كان ل مدة 10 سنين كيشرف على 5 د لوزينات ب 800 موضّاف. ف 1996، تعيّن على راس لمديرية د الديوانة و الضرائب اللامباشرة. ف شتنبر 2003، عيّنو لماليك محمد السادس مدير ديال لاجونص لوطنية د تقنين التواصل "ANRT". بنشعبون عضو فعّال ف عدد ديال الجمعيات و لمؤسسات، و كان رئيس ديال لكونفيديرالية الدولية د لبنوك الشعبية من 2012 ل 2015، و قبل من داكشي رئيس الريزو لفرانكوفوني د تقنين التواصل مابين 2005 ل 2006. و هوّ عضو ف لمجلس لاستشاري لاقتصادي، لاجتماعي و لبيئي، و ف مؤسسة محمد السادس ديال التضامن، و مؤسسة محمد السادس د حماية لبيئة. رئيس لبنك الشعبي. ف فبراير 2008، عيّنو لماليك محمد السادس رئيس و مدير تنفيدي ديال لبنك الشعبي، و بقى ف هاد لمنصب كتر من 10 سنين، تا تعيّن ف منصب وزير د لفينونص ف غشت 2018. و ف واحد لفترة كان مدير ديال اتحاد لبنوك لعربية و لفرانساوية، و رئيس لمجلس لاداري ديال لبنك الشعبي. و هوّ مدير لمجلس ديال ماروك ليزين "Maroc Leasing" من 2010 تال دابا، و كان مدير ديال نيكسانس ماروك "Nexans Maroc". وزير د لمالية. ف 20 غشت 2018، تعيّن من عند لماليك محمد السادس، وزير د لاقتصاد، لمالية و لاصلاح لاداري، بلاصت محمد بوسعيد لي تّعفى من لمنصب ديالو ف 1 غشت. السفير ديال لمغريب ف فرانسا. ف 17 اكتوبر 2021، تعيّن سفير د لمغريب ف فرانسا. و بدا لمهام ديالو ف 7 يناير 2022. ف 19 يناير 2023، وزارة الشؤون لبرانية علنات رسمياً النهاية د لمهمة ديال بنشعبون كا سفير. لمدير لعام ديال صندوق محمد السادس للاستثمار. ف 18 اكتوبر 2022، تعيّن بنشعبون مدير عام ديال صندوق محمد السادس. رئيس مجلس لادارة ديال تيصالات لمغريب ف 25 فبراير 2025، تعيّن بنشعبون باش يسيّر تيصالات لمغريب على راس لمجلس لاداري ديالها، بلاصت عبد السلام احيزون. لمهمة ديالو غادي تستامر عاماين تال 1 مارس 2027.